作者:程珌
標題:賀新郎
內容:袖手云溪畔。看人間、紛紛飢烏腐鼠，觸蠻交戰。便得金魚垂玉帶，多少雌黃點勘。算此語、必非河漢。直自彈冠班八座，更青春、數到期頤算。一段玉，無纖玷。公難學處尤堪羨。全似□、泠泠秋水，體清形健。袞處從來高一著，那肯隨人腳轉。要須是、常見乾坤清晏。天意未教公猛去，要都俞、了卻從公便。歌壽斝，朱簾卷。